FI Euroopan unionin virallinen lehti C 232/27

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 232/13

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

TIIVISTELMÄ

NEUVOSTON ASETUS (EY) N:o 510/2006

”ΕΞΑΙΡΕΤΙΚΟ ΠΑΡΘΕΝΟ ΕΛΑΙΟΛΑΔΟ ΣΕΛΙΝΟ ΚΡHΤΗΣ” (EXERETIKO PARTHENO ELEOLADO SELINO KRITIS)

EY-N:o: EL-PDO-0005-0515-20.12.2005

SAN ( X ) SMM ( )

Tämä tiedostustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Διεύθυνση Βιολογικής Γεωργίας, του Υπουργείου Αγροτικής Ανάπτυξης και Τροφίμων (Luonnonmukaisen maanviljelyn osasto, maatalouden kehittämisestä ja elintarvikkeista vastaava ministeriö). Osoite: Αχαρνών 29 (Aharnon 29) Αθηνα/Athens EΛΛΑΔΑ/GREECE Puhelin +30 2108232025 Faksi +30 2108821241 Sähköposti: ax29u029@minagric.gr, ax29u030@minagric.gr

2. Ryhmittymä:

Nimi: Ένωση Αγροτικών Συνεταιρισμών Σελίνου (Selinon maatalousosuuskuntien liitto). Osoite: Παλαιοχώρα Κάνδανος Χανιών (Palaiohora Kandanos Hanion) ΤΚ 73001 EΛΛΑΔΑ/GREECE Puhelin +30 2823041209 / 41306 Faksi +30 282341463 Sähköposti: easselin@otenet.gr Kokoonpano: tuottaja/jalostaja ( X ) muu ( )

3. Tuotelaji:

Luokka: 1.5, Öljyt ja rasvat.

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista).

4.1 Nimi:

”Εξαιρετικό Παρθένο Ελαιόλαδο Σέλινο Κρήτης” (Exeretiko Partheno Eleolado Selino Kritis).

4.2 Kuvaus:

Ekstralaatuinen neitsytoliiviöljy, väriltään tummanvihreästä vihreään, virheetön, maku hedelmäinen, hiukan karvas, väkevä, hedelmäinen oliivintuoksu, hedelmäarvo pieni (3,2). Happopitoisuus enintään 0,7 painoprosenttia öljyhappoa, peroksidiluku enintään 15 milliekvivalenttia aktiivista happea/kg. Ekstinktiokerroin aallonpituudella 270 nm = 0,15, aallonpituudella 232 nm = 2,5, ja ekstinktiokertoimen keskivirhe = 0,00.

Öljyä valmistetaan oliiveista, joista tsounati-lajikkeen osuus on vähintään 60 %. Lisänä voi olla koroneiki-lajikkeen oliiveja enintään 40 %.

Tuotteen ”Εξαιρετικό Παρθένο Ελαιόλαδο Σέλινο Κρήτης” (Exeretiko Partheno Eleolado Selino Kritis) fysikokemialliset ja aistinvaraiset ominaisuudet johtuvat pääasiassa seudun erityisistä sääoloista (runsaasti aurinkoa, paljon sateita, matala suhteellinen kosteus) ja maanpinnan muodostuksesta (kalteva maaperä ja suuret korkeuserot). Niihin vaikuttavat myös niiden erilaisten etujen hyödyntäminen, jotka tulevat esille tsounati- ja koroneiki-lajikkeissa, joita kasvatetaan eri korkeuksilla rajatulla maantieteellisellä alueella.

4.3 Maantieteellinen alue:

Oliivien ja oliiviöljyn tuotanto tapahtuu rajatulla maantieteellisellä alueella. Maantieteellinen alue on Selinon hallintoyksikkö, joka sijaitsee Hanian hallintoalueen lounaisosassa. Siihen kuuluvat Kandanon, Pelekanon ja itäisen Selinon kunnat. Alue on vuoristoista ja sijaitsee yli 1 000 metrin korkeudessa. Alue on käytännössä oliivipuiden peittämä. Oliivit ovatkin Selinon alueen maanviljelijäperheiden pääasiallinen tuote.

4.4 Alkuperätodisteet:

Tuotteen jäljitettävyys varmistetaan valmistuksen kaikissa vaiheissa, oliivin viljelystä öljynpuristukseen, varastointiin, kuljetukseen ja tuotteen standardointiin, kunnes tuote päätyy loppukuluttajalle.

Kaikki tuotantoketjun osapuolet pitävät kirjaa tuotannosta ja standardoinnista, jotta toimivaltainen viranomainen, joka nyt on ΟΠΕΓΕΠ (OPEGEP), voi valvoa, että kaikkia tuotteen jäljittämisen mahdollistavia menettelyjä noudatetaan.

4.5 Tuotantomenetelmä:

Tsounati ja koroneiki-lajikkeita viljellään laajalla alalla, ja viljelyssä käytetään mahdollisimman vähän esimerkiksi lannoitteita, kastelua tai kasvinsuojeluaineita. Koroneiki-lajiketta viljellään aina 500 metrin korkeuteen asti, kun taas tsounati-lajiketta kasvatetaan korkeammalla. Loivilla rinteillä maata käsitellään enimmäkseen koneilla. Koska suurin osa alueen maaperästä on neutraalin ja happaman välillä, ei pelloilla käytetä rikkilannoitteita, vaan tapauksen mukaan kalkkilannoitteita. Oliivipuut reagoivat myönteisesti vuosittaiseen typpilisään, kun taas reaktio kaliumlannoitteisiin on myönteinen mutta pieni. Alueella on erittäin vähän kasteltuja oliivitarhoja. Oliivipuiden pahimpana tuholaisena pidetään oliivikärpästä (Bactrocera oleae), jonka torjunnasta vastaa Hanian hallintoalueen maanviljelyosasto. Maaperään sumutetaan ennaltaehkäisevästi syöttejä, ja populaatiota seurataan käyttämällä sopivia ansoja. Oliivisyövän torjunnassa käytetään ennaltaehkäiseviä sumutuksia, ja erityisesti koroneiki-lajikkeen vaurioita desinfioidaan sopivilla valmisteilla. Vaikka tsounati-lajike on herkkä Cycloconium oleaginum sienelle, katsotaan, ettei toimenpiteitä tarvita, koska maan pinnanmuodostuksen vuoksi maa tuulettuu hyvin, eikä suhteellinen kosteus pidäty maaperään sellaisessa määrin, että tauti pääsisi kehittymään.

Koroneiki-lajikkeen sadonkorjuu alkaa marraskuun alussa ja päättyy joulukuussa. Tsounati-lajike puolestaan kypsyy porrastetusti, ja sadonkorjuu alkaa joulukuun lopussa tai tammikuun alussa, keskeytyy kylmän ajaksi ja alkaa uudestaan helmikuun lopulla ja päättyy huhtikuussa. Huomattakoon, että suurin osa Kreetan Selinon ekstralaatuisen neitsytoliiviöljyn valmistukseen käytetyn tsounati-lajikkeen sadosta korjataan tammikuun loppuun mennessä, jolloin tuotettu oliiviöljy täyttää vaaditut laatuvaatimukset. Kypsymisen arviointiperusteena on kuoren värin muuttuminen kokonaan vihreänkeltaisesta tummanvioletiksi, ja hedelmälihan väri on ainakin puolittain tummanvioletti. Oliivit korjataan kepityskoneilla tai ne kerätään maasta, kun ne ovat itsestään pudonneet oliivinkeruuverkkoihin.

Oliivit kuljetetaan enimmäkseen harvakudoksisissa säkeissä, mutta myös muovilaatikoissa. Ne varastoidaan tarkoitukseen varattuihin tiloihin valvotuissa oloissa laatuvaatimusten noudattamiseksi. Koska oliivit on käsiteltävä vuorokauden sisällä korjuusta, kuljetus- ja varastointiajan on oltava mahdollisimman lyhyt ja kaikkiaan alle 24 tuntia.

Oliiviöljy uutetaan mekaanisesti alle 25 asteen lämpötilassa tarkoitukseen varatuilla alueella sijaitsevilla toimivaltaisen viranomaisen hyväksymillä öljynpuristimilla. Sekä koroneiki- että tsounati-lajikkeista valmistettu öljy varastoidaan asianmukaisesti, kunnes ne sekoitetaan säiliöissä. Varastointi voi kestää 1–3 kuukautta. Varastoinnin aikana poistetaan pohjaan laskeutuneet kiinteät aineet ja kasviperäiset nesteet (pohjasakka) siirtämällä öljy puhtaisiin astioihin. On vältettävä mahdollisimman tarkoin ilman mukaantuloa, jotta öljyn kanssa kosketuksiin joutuvan hapen määrä on mahdollisimman pieni.

4.6 Yhteys maantieteelliseen alkuperään:

Historiallinen yhteys

Vuorijonojen ympäröimällä Kandanon tasangolla on valtavia oliivipuita, joiden rungon ympärysmitta voi olla jopa 12,3 metriä ja jotka ovat yli 1 500 vuotta vanhoja. Selinon taas väitetään perimätiedon mukaan tuottaneen aina oliiveja.

Luonnollinen yhteys

Rajoitetun maantieteellisen alueen maaperä koostuu pääasiassa liuskekivestä ja pienemmässä määrin kalkkikivestä. Seutu on suurimmaksi osaksi vuoristoista (yli 400 metriä) ja rinteistä lukuun ottamatta Kandanoa, joka on ylätasankoa. Seudulle on luonteenomaista runsaat sateet, suhteellinen kosteus on alhainen, ja pilvisten päivien määrä on vähäinen.

Maaperän pinnanmuodostus, jossa kalteva pinta muuttuu tasangoksi, joten oliivitarhat saavat mahdollisimman paljon valoa, edistää alkaloidien muodostusta, jotka antavat lopputuotteelle hedelmäiset ominaisuudet. Lisäksi maaperän vähäinen orgaanisen aineksen määrä aiheuttaa aromaattisten aineosien määrän lisääntymisen oliiviöljyssä. Kevyesti karvas ja väkevä maku johtuu koroneiki-lajikkeen pienestä osuudesta lopputuotteessa. Se johtuu oliivien korjuuaikana sisältämistä fenoliaineista. Tummanvihreä väri johtuu klorofyllien, erityisesti feofytiinin ja pyrofeofytiinin lisääntyneestä määrästä.

Seudulla vallitsevat sääolot (kosteus, lämpötila) myötävaikuttavat tsounati-lajikkeen ominaisuuksien ilmenemiseen. Voidaankin katsoa, että tsounati-lajike on täällä luonnollisessa ympäristössään. Lajikkeen myöhäisyyteen, joka ilmenee myöhäisenä kukintana ja hedelmänmuodostuksena ja siten myös myöhäisenä kypsymisenä, vaikuttavat lämpötilat sekä ilman ja maaperän suhteellinen kosteus, joiden arvot ovat parhaimmillaan kriittisimpinä ajankohtina. Lisäksi erityisesti tsounati-lajikkeen kylmänsietokyky selittää lajikkeen laajan viljelyn alueella. Koroneiki-lajikkeen viljelystä saadaan parhaat tulokset matalammilla ja kosteammilla mailla, joilla lajike hyötyy parhaiten kyseisen rajatun maantieteellisen alueen maaperästä.

Tsounati- ja koroneiki-lajikkeiden viljely ja siten myös Selinon ekstralaatuisen neitsytoliiviöljyn tuotanto on ainoa mahdollisuus tällä rajatulla maantieteellisellä alueella; kun maaperä on köyhää ja suureksi osaksi hapanta liuskekiveä, ei ole helppoa vaihtaa viljelykasvia tai lajiketta tai harjoittaa tuottoisampaa oliivin tehoviljelyä. Lisäksi alueen luonnonkauneus säilyy, sillä erityisesti tsounaki-lajikkeen runsas pintajuuristo estää sille erityisen sopivan rinteisen liuskekivipitoisen maaperän ravinteiden valumisen ja eroosion.

4.7 Valvontaelin:

Tällä suojatulla alkuperänimityksellä varustetun oliiviöljyn valvonnasta vastaavat nykyään kansallisen lainsäädännön mukaan seuraavat laitokset:

Nimi: Διεύθυνση Γεωργίας του Ν.Χανίων (Hanian hallintoalueen maatalousvirasto) Osoite: Σφακίων 26 (Sfakion 26) ΤΚ 73174 Χανιά (Hania) EΛΛΑΔΑ/GREECE Puhelin +30 2821056463 Faksi +30 2821028047 Sähköposti: u14901@minagric.gr Nimi: Οργανισμός Πιστοποίησης και Επίβλεψης Γεωργικών Προϊόντων, Ο.Π.Ε.ΓΕ.Π. (Maataloustuotteiden sertifiointi- ja valvontalaitos, OPEGEP) Osoite: Άνδρου 1 και Πατησίων (Androu 1 and Patision) TK 11257 EΛΛΑΔΑ/GREECE Puhelin +30 2108231277 Faksi +30 2108231438 Sähköposti: info@agrocert.gr

4.8 Merkinnät:

Oliiviöljyn pakkauksissa on oltava seuraava merkintä: ”Εξαιρετικό Παρθένο Ελαιόλαδο Σέλινο Κρήτης” (Exeretiko Partheno Eleolado Selino Kritis) ja kaikki muut kansallisen tai yhteisön lainsäädännön mukaiset tiedot.